Tutaykuqtañam discipulonkunata Jesus nirqa:
—Qochatayá chimpasun waklawman —nispa.
Llapa runakunata saqeruptinkuñam discipulonkuna hina botepi kachkaqta Jesusta aparqaku,
paykunawantaqmi huk botekunapas rirqa.
Sinchillataña wayramuptinmi yakupas nisyu-nisyuta hoqarikururqa chaymi botemanpas yaqaña huntarurqa.
Jesusñataqmi qepa lawpi sawnakuykuspan puñukuchkarqa.
Rikchachispankum payta nirqaku:
—Yachachikuq ¿manachu imapas qokusunki?
¡Chinkaykuchkanchikñam!
—nispa.
Jesus hatarimuspanmi wayrata qaqcharqa.
Qochatañataqmi:
—Hawkayayña —nirqa.
Chaymi wayra pasaruptin tukuy imapas hawkayarurqa.
Jesusmi discipulonkunata nirqa:
—¿Imanasqataq kaynatañaqa mancharikunkichik?
¿Manachu Diospi confiakunkichik?
—nispa.
Paykunañataqmi llumpay mancharisqallaña kikinkupura ninakurqaku:
—¿Pimá kay runaqa wayrapas yakupas kasunanpaqqa?
—nispa.